pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-กรมวิทยาศาสตร์การแพทย์ชี้แจง กรณีการชี้แจงของหน่วยงานรัฐเรื่องการให้วัคซีนไวรัสโรต้า
วันศุกร์ที่ 12 มกราคม 2561
กรมวิทยาศาสตร์การแพทย์ชี้แจง กรณีการชี้แจงของหน่วยงานรัฐเรื่องการให้วัคซีนไวรัสโรต้า
กรมวิทยาศาสตร์การแพทย์ชี้แจง กรณีการชี้แจงของหน่วยงานรัฐเรื่องการให้วัคซีนไวรัสโรต้า
วันที่ 11 มกราคม 2561 นายแพทย์สุขุม กาญจนพิมาย อธิบดีกรมวิทยาศาสตร์การแพทย์ กระทรวงสาธารณสุข ชี้แจงตามที่มีการเผยแพร่ในสื่อโซเชียล (เพจ Infectious ง่ายนิดเดียว / เพจ Drama-addict) กรณีการชี้แจงของหน่วยงานรัฐเรื่องการให้วัคซีนไวรัสโรต้า ซึ่งเชื่อว่าวัคซีนดังกล่าวจะส่งผลกระทบต่อการกลืนกันของลําไส้ และได้ยกเลิกวัคซีนเนื่องจากเป็นอันตรายต่อคนไข้ แต่ภาคเอกชนได้นําวัคซีนเข้ามาใช้เองโดยไม่ผ่านการรับรองจากกระทรวงสาธารณสุข นั้น
กรมวิทยาศาสตร์การแพทย์ ขอชี้แจงข้อเท็จจริงว่า ปัจจุบันวัคซีนโรต้า ที่ขึ้นทะเบียนจําหน่ายในประเทศไทยเป็นวัคซีนสําหรับเด็กเล็ก ให้โดยการรับประทาน เป็นวัคซีนชนิดเชื้อเป็นมี 2 ชนิด คือวัคซีน RotaTeq ผลิตโดยบริษัท Merck Sharp & Dohme Corp. ประเทศสหรัฐอเมริกา เป็นวัคซีนที่ผลิตจากการรวมตัวกัน ของเชื้อไวรัสจากมนุษย์กับวัว (bovine-human reassortant pentavalent live-attenuated oral vaccine) มีไวรัสที่ทําให้อ่อนฤทธิ์ 5 สายพันธุ์ คือไวรัสโรต้าซีโรทัยป์ G1, G2, G3, G4 และ P1A ใช้ในเด็กอายุตั้งแต่ 6 สัปดาห์จนถึง 32 สัปดาห์ ให้จํานวน 3 โด๊ส เริ่มให้โด๊สแรกช่วงอายุ 6-12 สัปดาห์ และโด๊สต่อมาให้ห่างกัน 4-10 สัปดาห์ และวัคซีน Rotarix ผลิตโดยบริษัท GSK ประเทศเบลเยียม เป็นวัคซีนที่ผลิตจากไวรัสโรต้าสายพันธุ์จากมนุษย์ที่ถูกทําให้อ่อนฤทธิ์แล้ว (human-derived monovalent live-attenuated oral vaccine) ใช้ในเด็กเล็กอายุตั้งแต่ 6 สัปดาห์ขึ้นไป ให้จํานวน 2 โด๊ส แต่ละโด๊สห่างกันไม่น้อยกว่า 4 สัปดาห์ โด๊สสุดท้ายควรให้เมื่ออายุใม่เกิน 24 สัปดาห์
สถาบันชีววัตถุ กรมวิทยาศาสตร์การแพทย์ เป็นหน่วยงานควบคุมคุณภาพวัคซีนที่ใช้ในประเทศ ได้มีการตรวจสอบคุณภาพวัคซีนป้องกันโรคท้องร่วงที่เกิดจากไวรัสโรต้า ทั้ง 2 ชนิด ทางห้องปฏิบัติการตั้งแต่ขั้นตอนของการขึ้นทะเบียนในด้านของความแรงในการป้องกันโรค ความปลอดภัย และคุณสมบัติทางเคมี-ฟิสิกส์ ตามข้อกําหนดมาตรฐานของวัคซีนที่สอดคล้องกับเกณฑ์ข้อกําหนดขององค์การอนามัยโลก สําหรับการรับรองรุ่นการผลิต ได้ตรวจสอบข้อมูลการผลิต การควบคุมคุณภาพของผู้ผลิต การควบคุมอุณหภูมิในการเก็บและระหว่างการขนส่ง ร่วมกับตรวจคุณลักษณะทางกายภาพจากห้องปฏิบัติการของสถาบันชีววัตถุ พบว่าคุณภาพวัคซีนของผู้ผลิตทั้ง 2 ยี่ห้อ ตั้งแต่ปี พ.ศ. 2554 ถึงปัจจุบัน เป็นไปตามข้อกําหนด ไม่พบสิ่งผิดปกติ จึงมั่นใจได้ว่าวัคซีนที่ใช้ในประเทศมีคุณภาพและความปลอดภัยต่อผู้บริโภค อย่างไรก็ดี วัคซีนโรต้าใช้สําหรับเด็ก ยังไม่มีการใช้ในผู้ใหญ่ การป้องกันเบื้องต้นสามารถทําได้โดยการจัดการสุขาภิบาลสิ่งแวดล้อมในบ้าน สถานที่ทํางาน รับประทานอาหารที่สะอาดร้อน เตรียมเสร็จใหม่ และล้างมือให้สะอาดอยู่เสมอ
สําหรับกรณีที่เป็นข่าวว่ามีการใช้วัคซีนโรต้าที่ทําให้เกิดภาวะลําไส้กลืนกันนั้น ขอย้ําว่าวัคซีนโรต้าที่ทําให้เกิดอาการดังกล่าวได้มีการจําหน่ายและใช้ในอดีตระหว่างปี พ.ศ.2541-2542 เป็นวัคซีนป้องกันโรคไวรัสโรต้าชนิด Rhesus-human reassortant tetravalent vaccine (RotashieldTM) แต่ต่อมาพบว่าวัคซีนชนิดนี้สัมพันธ์กับการเกิดภาวะลําไส้กลืนกัน (intussusception) จึงได้หยุดจําหน่ายไป จึงไม่มีใช้ในประเทศ หากมีการนําเข้ามาใช้ในประเทศจะต้องมีการรับรองรุ่นการผลิตโดยสถาบันชีววัตถุ กรมวิทยาศาสตร์การแพทย์ ก่อนจําหน่ายทุกครั้ง จึงมั่นใจได้ว่าไม่มีวัคซีนชนิดนี้จําหน่ายในประเทศไทยอย่างแน่นอน
-------------------------
รัฐบาลไทย-ข่าวทำเนียบรัฐบาล-ทส. ร่วมปลูกต้นไม้ตามโครงการ “ประชารัฐร่วมใจปลูกต้นไม้ให้แผ่นดิน”
วันศุกร์ที่ 11 สิงหาคม 2560
ทส. ร่วมปลูกต้นไม้ตามโครงการ “ประชารัฐร่วมใจปลูกต้นไม้ให้แผ่นดิน”
กระทรวงทรัพยากรธรรมชาติและสิ่งแวดล้อม ร่วมกับ กระทรวงมหาดไทย จัดโครงการ "ประชารัฐร่วมใจปลูกต้นไม้ให้แผ่นดิน” เพื่อเฉลิมพระเกียรติสมเด็จพระเจ้าอยู่หัวมหาวชิราลงกรณ บดินทรเทพยวรางกูร เนื่องในโอกาสเฉลิมพระชนมพรรษา ครบรอบ 65 พรรษา วันที่ 28 กรกฎาคม 2560
กระทรวงทรัพยากรธรรมชาติและสิ่งแวดล้อม ร่วมกับ กระทรวงมหาดไทย จัดโครงการ "ประชารัฐร่วมใจปลูกต้นไม้ให้แผ่นดิน” เพื่อเฉลิมพระเกียรติสมเด็จพระเจ้าอยู่หัวมหาวชิราลงกรณ บดินทรเทพยวรางกูร เนื่องในโอกาสเฉลิมพระชนมพรรษา ครบรอบ 65 พรรษา วันที่ 28 กรกฎาคม 2560 และร่วมสืบสานแนวพระราชดําริพระบาทสมเด็จพระปรมินทรมหาภูมิพลอดุลยเดช และสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ในการฟื้นคืนความอุดมสมบูรณ์ของทรัพยากรป่าไม้ โดยมี พล.อ.ประยุทธ์ จันทร์โอชา นายกรัฐมนตรี เป็นประธาน ณ อาคารศูนย์การเรียนรู้การบริหารจัดการทรัพยากรธรรมชาติและสิ่งแวดล้อม หรือ ศูนย์จัดการขยะต้นแบบ ต.มหาพราหมณ์ อ.บางบาล จ.พระนครศรีอยุธยา
สืบเนื่องจากนายกรัฐมนตรี ได้มีข้อสั่งการในคราวประชุมคณะรัฐมนตรีเมื่อวันที่ 18 กรกฎาคม 2560 ว่ารัฐบาลควรจัดโครงการประชารัฐร่วมใจปลูกต้นไม้ให้แผ่นดิน เพื่อเฉลิมพระเกียรติสมเด็จพระเจ้าอยู่หัวมหาวชิราลงกรณ บดินทรเทพยวรางกูร เนื่องในโอกาสเฉลิมพระชนมพรรษา ครบรอบ 65 พรรษา วันที่ 28 กรกฎาคม 2560 และรําลึกในพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช และสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 รวมทั้งรณรงค์ส่งเสริมให้หน่วยงานภาครัฐ เอกชน องค์กรปกครองส่วนท้องถิ่น และประชาชน เข้าร่วมงานและร่วมปลูกต้นไม้เพื่อเพิ่มพื้นที่ป่า และพื้นที่สีเขียว ปลูกฝังจิตสํานึกในการอนุรักษ์ต้นไม้และทรัพยากรป่าไม้ ให้แก่ประชาชนทุกคนในประเทศ โดยมอบหมายให้กระทรวงทรัพยากรธรรมชาติและสิ่งแวดล้อมเป็นหน่วยงานหลักรับผิดชอบร่วมกับหน่วยงานภาคส่วนอื่น รัฐวิสาหกิจ องค์กรเอกชน และภาคประชาชนปลูกและบํารุงรักษาต้นไม้ทั้ง 77 จังหวัด อย่างพร้อมเพรียงกัน เพื่อให้ทุกภาคส่วนได้มีโอกาสถวายความจงรักภักดีและสํานึกในพระมหากรุณาธิคุณ
โครงการ "ประชารัฐร่วมใจปลูกต้นไม้ให้แผ่นดิน” ได้กําหนดพื้นที่เป้าหมายในการดําเนินการ ดังนี้
1. พื้นที่กรรมสิทธิ์ของประชาชน
2. พื้นที่ของรัฐทุกประเภท ได้แก่
- พื้นที่ภายใต้การกํากับดูแลของหน่วยงานราชการ
- พื้นที่ตามกฎหมายและมติคณะรัฐมนตรี
- พื้นที่สาธารณะ
ทั้งนี้ การจัดกิจกรรมดังกล่าว กระทรวงทรัพยากรธรรมชาติและสิ่งแวดล้อม และกระทรวงมหาดไทย เป็นหน่วยงานหลักรับผิดชอบร่วมกับทุกภาคส่วนดําเนินการแจกกล้าไม้ ติดตามผลการปลูกอย่างต่อเนื่องทั้ง 77 จังหวัด ระยะเวลาไม่ต่ํากว่า 5 ปี เพื่อเพิ่มพื้นที่ป่าไม่ต่ํากว่า 50,000 ไร่ ซึ่งในวันนี้จะนําร่องปลูกป่าจํานวน 205 จุดพร้อมกัน ซึ่งนายกรัฐมนตรียังจะได้ร่วมปลูกต้นยางนาในกิจกรรมครั้งนี้ด้วย
รัฐบาลไทย-ข่าวทำเนียบรัฐบาล-ยธ. จัดงาน Damai Keluarga ครอบครัว ไกล่เกลี่ย สมานฉันท์ ครั้งที่ ๒
วันพฤหัสบดีที่ 7 พฤศจิกายน 2562
ยธ. จัดงาน Damai Keluarga ครอบครัว ไกล่เกลี่ย สมานฉันท์ ครั้งที่ ๒
นายประสาร มหาลี้ตระกูล รองปลัดกระทรวงยุติธรรม เป็นประธานเปิดงาน Damai Keluarga : ครอบครัว ไกล่เกลี่ย สมานฉันท์ ครั้งที่ ๒
เมื่อวันอังคารที่ ๔ พฤศจิกายน ๒๕๖๒ เวลา ๑๐.๓๐ น. ณ ห้องประชุมอีหม่ามอัลนาวาวีย์ ชั้น ๔ วิทยาลัยอิสลามศึกษา มหาวิทยาลัยสงขลานครินทร์ วิทยาเขตปัตตานี นายประสาร มหาลี้ตระกูล รองปลัดกระทรวงยุติธรรม เป็นประธานเปิดงาน Damai Keluarga : ครอบครัว ไกล่เกลี่ย สมานฉันท์ ครั้งที่ ๒ ภายใต้โครงการพัฒนาระบบและเพิ่มศักยภาพการไกล่เกลี่ยข้อพิพาทครอบครัว และมรดกตามบทบัญญัติแห่งศาสนาอิสลามในพื้นที่จังหวัดชายแดนภาคใต้ ประจําปี ๒๕๖๒
นายประสาร มหาลี้ตระกูล รองปลัดกระทรวงยุติธรรม กล่าวว่า กระทรวงยุติธรรมร่วมกับวิทยาลัยอิสลามศึกษา มหาวิทยาลัยสงขลานครินทร์ วิทยาเขตปัตตานี และสํานักงานคณะกรรมการอิสลามประจําจังหวัด ๕ จังหวัดชายแดนภาคใต้ ดําเนินการศึกษาวิจัยรูปแบบการไกล่เกลี่ยข้อพิพาทครอบครัวและมรดกตามบทบัญญัติแห่งศาสนาอิสลามเพื่อนํามาใช้ในการอํานวยความยุติธรรมให้กับสังคมมุสลิมในพื้นที่จังหวัดชายแดนภาคใต้อย่างต่อเนื่องเป็นระยะเวลากว่า ๘ ปี เพื่อสร้างความสงบสุขในพื้นที่จังหวัดชายแดนภาคใต้ซึ่งเป็นหนึ่งในนโยบายเร่งด่วนของรัฐบาล โดยน้อมนํายุทธศาสตร์พระราชทาน “เข้าใจ เข้าถึง พัฒนา” มาเป็นหลักในการดําเนินการ ซึ่งทุกหน่วยงานและภาคส่วนที่เกี่ยวข้องได้ให้ความสําคัญและมีการดําเนินการเพื่อสร้างสังคมที่สงบสุขในพื้นที่มาอย่างต่อเนื่อง
โดยกระทรวงยุติธรรมเป็นหน่วยงานที่ได้รับมอบหมายให้เป็นเจ้าภาพรับผิดชอบงานอํานวยความยุติธรรมและเยียวยาผู้ได้รับผลกระทบร่วมกับทุกฝ่าย ซึ่งเป็น ๑ ใน ๑๓ แผนงาน ภายใต้แผนบูรณาการป้องกันและแก้ไขความไม่สงบในจังหวัดชายแดนภาคใต้ของรัฐบาล มีแนวทางการดําเนินงานที่สําคัญ คือ การใช้กลไกในพื้นที่เพื่ออํานวยความยุติธรรมให้ครอบคลุมตามวิถีชีวิตและความเชื่อของประชาชนในจังหวัดชายแดนภาคใต้ โดยไม่สร้างผลกระทบให้เกิดความแตกแยกในสังคม โดยมีภารกิจที่ต้องดําเนินการ อาทิ การสร้างความเข้าใจในการบังคับใช้กฎหมายแก่เจ้าหน้าที่และประชาชน ส่งเสริมกระบวนการมีส่วนร่วมระหว่างรัฐกับประชาชนในการอํานวยความยุติธรรม ส่งเสริมงานอํานวยความยุติธรรมที่สอดคล้องกับวิถีชีวิต สร้างระบบช่วยเหลือทางกฎหมายแก่ประชาชนในบริบทของพื้นที่ และที่สําคัญ คือ กําหนดให้มีการส่งเสริมการพัฒนาระบบการไกล่เกลี่ยข้อพิพาทครอบครัวและมรดกตามบทบัญญัติแห่งศาสนาอิสลามซึ่งเป็นโครงการสําคัญโครงการหนึ่งที่จะช่วยเสริมสร้างความเชื่อมั่นในการอํานวยความยุติธรรมให้กับประชาชนในพื้นที่จังหวัดชายแดนภาคใต้ อีกทั้งนโยบายของรัฐมนตรีว่าการกระทรวงยุติธรรมในการจัดตั้งศูนย์ยุติธรรมสร้างสุข และศูนย์ยุติธรรมชุมชนตําบล ที่พร้อมให้บริการและช่วยเหลือประชาชนในพื้นที่ โดยเน้นการทํางานเชิงรุก เพื่ออํานวยความยุติธรรมให้กับประชาชนให้มีความรวดเร็ว และมีประสิทธิภาพมากยิ่งขึ้น สอดคล้องกับวิสัยทัศน์ของกระทรวงยุติธรรมที่กําหนดไว้ว่า สร้างสังคมแห่งความเป็นธรรม บนรากฐานของความเท่าเทียม ซึ่งแสดงถึงความมุ่งหมายที่กระทรวงยุติธรรมจะทําหน้าที่ในการสร้างความเป็นธรรมให้กับประชาชนในสังคมทุกพื้นที่
รัฐบาลไทย-ข่าวทำเนียบรัฐบาล-กรมบัญชีกลางจ่ายตรงเงินเดือนทหารกองประจำการ จ่ายเดือนแรก 1,042 ล้านบาท
วันศุกร์ที่ 6 กรกฎาคม 2561
กรมบัญชีกลางจ่ายตรงเงินเดือนทหารกองประจําการ จ่ายเดือนแรก 1,042 ล้านบาท
กรมบัญชีกลางจ่ายตรงเงินเดือนเข้าบัญชีเงินฝากธนาคารของทหารกองประจําการผ่านระบบบูรณาการฐานข้อมูลสวัสดิการสังคม (e-Social Welfare) เดือนมิถุนายน 2561 เป็นเดือนแรก เป็นเงินทั้งสิ้น 1,042 ล้านบาท
นางสาวสุทธิรัตน์ รัตนโชติ อธิบดีกรมบัญชีกลาง เปิดเผยว่า กรมบัญชีกลางได้โอนเงินเข้าบัญชีเงินฝากธนาคารของทหารกองประจําการโดยตรงผ่านระบบบูรณาการฐานข้อมูลสวัสดิการสังคม (e-Social Welfare) จํานวน 162,508 ราย เป็นเงินทั้งสิ้น 1,042,938,638 บาท ในเดือนมิถุนายน 2561 เป็นเดือนแรก กรมบัญชีกลางจะดําเนินการจ่ายตรงเงินเดือนผ่านระบบบูรณาการฐานข้อมูลสวัสดิการสังคม (e-Social Welfare) ให้บุคลากรภาครัฐทุกแห่ง เพื่อให้ผู้มีสิทธิได้รับเงินตามกําหนดเวลาที่แน่นอน มีความถูกต้อง โปร่งใส และสามารถตรวจสอบได้ โดยเงินเดือนจะเข้าบัญชีของผู้มีสิทธิภายใน 5 วันทําการของเดือนถัดไป ซึ่งจะไม่รวมการจ่ายค่าเบี้ยเลี้ยง ซึ่งส่วนราชการยังต้องเป็นผู้เบิกตามเดิม
อธิบดีกรมบัญชีกลาง กล่าวในตอนท้ายว่า กรมบัญชีกลางดําเนินการจ่ายตรงเงินเดือนและค่าจ้างประจําให้ครบทุกส่วนราชการ และครอบคลุมบุคลากรทุกประเภท เป็นการดําเนินการตามโครงการบูรณาการฐานข้อมูลสวัสดิการสังคม ภายใต้แผนยุทธศาสตร์ National e-Payment ที่ภาครัฐจ่ายเงินให้แก่ผู้มีสิทธิแบบตรงตัว ด้วยวิธีการโอนเงินเข้าบัญชีเงินฝากธนาคารของผู้มีสิทธิหรือผ่าน Promptpay ซึ่งผู้มีสิทธิจะได้รับความสะดวก รวดเร็ว และคล่องตัวมากขึ้น และสามารถใช้ฐานข้อมูลสําหรับการจัดสรรงบประมาณและกําหนดนโยบายของรัฐบาลได้ รวมทั้งทําให้การรับและจ่ายเงินภาครัฐด้วยระบบอิเล็กทรอนิกส์ตามนโยบายไทยแลนด์ 4.0 ปรากฏเป็นรูปธรรมยิ่งขึ้น
รัฐบาลไทย-ข่าวทำเนียบรัฐบาล-นายกรัฐมนตรีแนะแก้ปัญหารัฐวิสาหกิจ ให้ถือประชาชนเป็นใหญ่ ที่ประชุม คนร. อนุมัติหลักการการปรับปรุงแผนฟื้นฟูกิจการ ขสมก.
วันจันทร์ที่ 8 มิถุนายน 2563
นายกรัฐมนตรีแนะแก้ปัญหารัฐวิสาหกิจ ให้ถือประชาชนเป็นใหญ่ ที่ประชุม คนร. อนุมัติหลักการการปรับปรุงแผนฟื้นฟูกิจการ ขสมก.
นายกรัฐมนตรีแนะแก้ปัญหารัฐวิสาหกิจ ให้ถือประชาชนเป็นใหญ่ ที่ประชุม คนร. อนุมัติหลักการการปรับปรุงแผนฟื้นฟูกิจการ ขสมก.
วันนี้ (8 มิ.ย. 2563) ศาสตราจารย์นฤมล ภิญโญสินวัฒน์ โฆษกประจําสํานักนายกรัฐมนตรีเปิดเผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะกรรมการนโยบายรัฐวิสาหกิจ ครั้งที่ 3/2563 ณ ตึกภักดีบดินทร์ ทําเนียบรัฐบาล โดยมีนายสมคิด จาตุศรีพิทักษ์ รองนายกรัฐมนตรี รัฐมนตรีว่าการกระทรวงการคลัง รัฐมนตรีว่าการกระทรวงคมนาคม และรัฐมนตรีว่าการกระทรวงดิจิทัลเพื่อเศรษฐกิจและสังคม ร่วมหารือด้วย โดยที่ประชุมได้เห็นชอบหลักการ การปรับปรุงแผนฟื้นฟูกิจการองค์การขนส่งมวลชนกรุงเทพ (ขสมก.) โดยมอบให้หน่วยงานที่เกี่ยวข้องร่วมกันพิจารณารายละเอียดเพื่อให้สามารถเดินแผนฟื้นฟูให้เกิดประสิทธิภาพสูงสุดและทําให้ ขสมก. สามารถฟื้นกลับมามีกําไรและเป็นองค์กรที่น่าภาคภูมิใจได้สําเร็จ โดยจะเสนอให้คณะรัฐมนตรีพิจารณาต่อไป
ที่ประชุมได้เห็นชอบหลักการ การปรับปรุงแผนฟื้นฟูกิจการองค์การขนส่งมวลชนกรุงเทพ (ขสมก.) โดยมีกรอบการดําเนินการ ครอบคลุมทั้งการจัดหารถโดยสารปรับอากาศ โดยปรับรูปแบบให้เป็นสินทรัพย์เอกชน ลดภาพต้นทุนในการดูแล มีการนําเทคโนโลยีที่ทันสมัยมาใช้ ปรับปรุงเส้นทางเดินรถไม่ให้เกิดความซ้ําซ้อน เชื่อมโยงระบบขนส่งสาธารณะอื่น ๆ เช่น รถไฟฟ้า เรือ เป็นต้น มีการพัฒนาพื้นที่เชิงธุรกิจโดยดึงภาคเอกชนร่วมลงทุน เพิ่มประสิทธิภาพในการเดินทางของผู้ใช้บริการ ทั้งนี้ ผลสัมฤทธิ์คาดหวังว่า ในระยะยาวรัฐบาลจะไม่ต้องรับภาระหนี้ของ ขสมก. ลดปัญหาจราจรและมลพิษทางอากาศ ลดค่าใช้จ่ายในการเดินทางของประชาชนและประชาชนสามารถเดินทางได้สะดวกรวดเร็วยิ่งขึ้น ขณะเดียวกัน ขสมก. สามารถลดต้นทุนค่าใช้จ่ายในการดําเนินงาน องค์การสามารถเลี้ยงตนเองได้ พนักงานมีความภาคภูมิใจในหน่วยงานและเป็นองค์กรที่ยั่งยืน ทั้งนี้ ให้หน่วยงานที่เกี่ยวข้องร่วมกันพิจารณาแผนฟื้นฟูและการบริหารจัดการหนี้อย่างละเอียด ก่อนเสนอคณะรัฐมนตรีเพื่อพิจารณาต่อไป
โอกาสนี้ นายกรัฐมนตรีเน้นย้ําถึงแนวทางของรัฐบาลในการปรับปรุงแผนฟื้นฟูกิจการ ขสมก. โดยให้ยึดหลักการสําคัญ ได้แก่ มองประชาชนเป็นหลัก ลดภาระและสร้างเพิ่มความพึงพอใจในการใช้บริการ สามารถบริหารจัดการภาระหนี้สินได้โดยไม่กระทบหลักการงบประมาณ องค์การมีความสามารถในการชําระหนี้ เพิ่มความคล่องในการจราจร เชื่อมโยงระบบคมนาคมทั้ง รถ ราง เรือ สร้างความสะดวกสบายในการเดินทางของประชาชนมากยิ่งขึ้น รวมทั้งเพิ่มเติมอุตสาหกรรมใหม่ ๆ ภายในประเทศ เช่น การต่อรถ เป็นต้น ที่สําคัญต้องไม่ลืมดูแลลูกจ้าง พนักงาน และท้ายที่สุด สินทรัพย์ที่มีมูลค่าจะต้องมีการบริหารจัดการที่ดีภายใต้ระเบียบการบริหารราชการแผ่นดิน
โฆษกประจําสํานักนายกรัฐมนตรี ยังเปิดเผยว่านายกรัฐมนตรีย้ําในที่ประชุมถึงแนวทางทั้งหมดนี้ให้ความสําคัญกับประสิทธิภาพขององค์กรและบุคลากร ความเป็นมืออาชีพ เพราะทุกการดําเนินการจะย้อนกลับไปสู่ประชาชน ที่จะเป็นผู้ที่ได้รับประโยชน์สูงสุด ซึ่งเป็นหลักการสําคัญในการแก้ปัญหารัฐวิสาหกิจของรัฐบาลชุดปัจจุบัน
-----------------
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-ยธ. ขับเคลื่อนแนวทางการพัฒนาระบบงานยุติธรรม
วันจันทร์ที่ 1 พฤษภาคม 2560
ยธ. ขับเคลื่อนแนวทางการพัฒนาระบบงานยุติธรรม
นายชาญเชาวน์ ไชยานุกิจ ปลัดกระทรวงยุติธรรม เป็นประธานการประชุมคณะอนุกรรมการประสานและพัฒนาระบบงานยุติธรรม ครั้งที่ ๒/๒๕๖๐
เมื่อวันจันทร์ที่ ๑ พฤษภาคม ๒๕๖๐ เวลา ๑๓.๓๐ น.
นายชาญเชาวน์ ไชยานุกิจ ปลัดกระทรวงยุติธรรม
เป็นประธานการประชุมคณะอนุกรรมการประสานและพัฒนาระบบงานยุติธรรม ครั้งที่ ๒/๒๕๖๐
เพื่อพิจารณาการขับเคลื่อนกรอบแนวทางการป้องกันอาชญากรรมในส่วนของตัวชี้วัด ๖ ด้าน ประกอบด้วย
ด้านที่ ๑ การป้องกันอาชญากรรมโดยสภาพแวดล้อม
ด้านที่ ๒ การป้องกันอาชญากรรมโดยการมีส่วนร่วมของประชาชน
ด้านที่ ๓ การป้องกันอาชญากรรมด้วยการป้องกันการกระทําผิดซ้ํา
ด้านที่ ๔ การเฝ้าระวังกลุ่มเสี่ยงที่มีโอกาสจะกระทําความผิด
ด้านที่ ๕ การป้องกันอาชญากรรมโดยการลดโอกาสการตกเป็นเหยื่อ
ด้านที่ ๖ การพัฒนาและเพิ่มประสิทธิภาพบุคลากรในการป้องกันอาชญากรรม
เพื่อเป็นกลไกขับเคลื่อนการดําเนินการตามแนวทางการป้องกันอาชญากรรม
และนําไปสู่การกําหนดกรอบทิศทางและแนวทางการจัดทํา
ร่างแผนแม่บทการบริหารงานยุติธรรมแห่งชาติ ฉบับที่ ๓ (พ.ศ. ๒๕๖๒ – ๒๕๖๕)
โดยมี นายธวัชชัย ไทยเขียว รองปลัดกระทรวงยุติธรรม
นายวัลลภ นาคบัว ผู้อํานวยการสํานักงานกิจการยุติธรรม
และผู้แทนจากหน่วยงานที่เกี่ยวข้อง เข้าร่วมฯ
ณ ห้องประชุมกระทรวงยุติธรรม ๒ ชั้น ๘ อาคารราชบุรีดิเรกฤทธิ์
ศูนย์ราชการเฉลิมพระเกียรติฯ กรุงเทพฯ
รัฐบาลไทย-ข่าวทำเนียบรัฐบาล-ครม. ไฟเขียวร่างพ.ร.ฎ.จัดตั้งศูนย์มานุษยวิทยาสิรินธร แก้ไขเปิดช่องบริหารงานคล่องตัว  ผลักดันให้เป็นศูนย์เผยแพร่ข้อมูล-สารสนเทศ ด้านมานุษยวิทยาที่ครอบคลุม-ทันสมัย
วันอังคารที่ 23 พฤษภาคม 2560
ครม. ไฟเขียวร่างพ.ร.ฎ.จัดตั้งศูนย์มานุษยวิทยาสิรินธร แก้ไขเปิดช่องบริหารงานคล่องตัว  ผลักดันให้เป็นศูนย์เผยแพร่ข้อมูล-สารสนเทศ ด้านมานุษยวิทยาที่ครอบคลุม-ทันสมัย
ครม. ไฟเขียวร่างพ.ร.ฎ.จัดตั้งศูนย์มานุษยวิทยาสิรินธร แก้ไขเปิดช่องบริหารงานคล่องตัว
ผลักดันให้เป็นศูนย์เผยแพร่ข้อมูล-สารสนเทศ ด้านมานุษยวิทยาที่ครอบคลุม-ทันสมัย
เมื่อวันที่ 23 พฤษภาคม 2560 นายวีระ โรจน์พจนรัตน์ รัฐมนตรีว่าการกระทรวงวัฒนธรรม (รมว.วธ.) กล่าวภายหลังประชุมคณะรัฐมนตรี (ครม.) ว่า ที่ประชุม ครม. เห็นชอบอนุมัติหลักการแก้ไขร่างพระราชกฤษฎีกา (พ.ร.ฎ.) จัดตั้งองค์การมหาชน จํานวน 8 ฉบับโดยในส่วนของกระทรวงวัฒนธรรม (วธ.) มีร่างพ.ร.ฎ.จํานวน 1 ฉบับคือ ร่างพ.ร.ฎ.การจัดตั้งศูนย์มานุษยวิทยาสิรินธร (องค์การมหาชน) (ฉบับที่..) พ.ศ. .... โดยสาระสําคัญของร่างพ.ร.ฎ.ฉบับดังกล่าว มีการแก้ไขนิยาม คณะกรรมการ ให้สอดคล้องกับพระราชบัญญัติองค์การมหาชน (ฉบับที่ 2 ) พ.ศ.2559 รวมทั้งมีการแก้ไขเพิ่มเติมวัตถุประสงค์และเป้าหมายของศูนย์มานุษยวิทยาสิรินธร เพื่อให้สามารถบริหารจัดการให้มีความคล่องตัวมากขึ้นและเป็นแหล่งเรียนรู้เผยแพร่ข้อมูลและสารสนเทศด้านมานุษยวิทยาสู่สาธารณะ
นอกจากนี้แก้ไของค์ประกอบคณะกรรมการ ในส่วนของกรรมการผู้ทรงคุณวุฒิ รวมทั้งเพิ่มอํานาจหน้าที่ของคณะกรรมการฯ และแก้ไขสาระสําคัญการสรรหาแต่งตั้ง ผู้อํานวยการศูนย์มานุษยวิทยาสิรินธร ให้เสร็จภายใน 90 วัน แต่หากมีความจําเป็นให้ขยายได้ถึง 60 วัน อีกทั้งได้แก้ไขเพิ่มเติมเกี่ยวกับคุณสมบัติของผู้อํานวยการศูนย์มานุษยวิทยาสิรินธร ที่จะสรรหาแต่งตั้งให้ชัดเจนขึ้น
นายวีระ กล่าวอีกว่า การเสนอแก้ไขร่างกฎหมายดังกล่าวครั้งนี้มีเป้าหมายเพื่อให้เกิดความคล่องตัวในการบริหารงาน และเพิ่มเติมภารกิจของศูนย์มานุษยวิทยาสิรินธร ให้ครอบคลุมทั่วประเทศ และขยายไปสู่ภูมิภาคเอเชียตะวันออกเฉียงใต้ หากมีแก้ไขกฎหมายการจัดตั้งศูนย์มานุษยวิทยาสิรินธรแล้ว จะทําให้ภารกิจของศูนย์ฯ มีความชัดเจน ครอบคลุมและหลากหลายทั้งการรวบรวม จัดระบบ เผยแพร่ สนับสนุนการศึกษาวิจัย เพื่อสร้างความรู้ใหม่ทางด้านมานุษยวิทยา โบราณคดี ประวัติศาสตร์ ศิลปวัฒนธรรม ความรู้ท้องถิ่นของประเทศไทยและของภูมิภาคเอเชียตะวันออกเฉียงใต้ เพื่อผลักดันให้เป็นศูนย์กลางในการเผยแพร่ข้อมูลและสารสนเทศด้านมานุษยวิทยาที่มีความทันสมัยและสมบูรณ์
นอกจากนี้ที่ประชุม ครม. มีมติแต่งตั้งกรรมการผู้ทรงคุณวุฒิในคณะกรรมการส่งเสริมคุณธรรมแห่งชาติ จํานวน 10 รูป/คน ทดแทนชุดเดิมที่ครบวาระการดํารงตําแหน่ง 2 ปีโดยได้แต่งตั้ง พระพรหมบัณฑิต (ประยูร ธมฺมจิตฺโต) พระศากยวงศ์วิสุทธิ์ (อนิลมาน ธมฺมสากิโย) นางฉวีรัตน์ เกษตรสุนทร พล.อ.อ. วีรวิท คงศักดิ์ พล.อ. ศรุต นาควัชระ นายสุวิทย์ กิ่งแก้วนายอรุณ บุญชม มุขนายกชูศักดิ์ สิริสุทธิ์ นายปานชัย สิงห์สัจเทพ และนางพงษ์ทิพย์ เทศะภู
--------------------
รัฐบาลไทย-ข่าวทำเนียบรัฐบาล-รัฐบาลปฏิเสธข่าว หยุดโอนเงินเข้าบัญชีหากผู้สูงอายุไม่ไปรายงานตัว พร้อมยืนยันจ่ายเบี้ยตามหลักเกณฑ์เดิม
วันจันทร์ที่ 8 ตุลาคม 2561
รัฐบาลปฏิเสธข่าว หยุดโอนเงินเข้าบัญชีหากผู้สูงอายุไม่ไปรายงานตัว พร้อมยืนยันจ่ายเบี้ยตามหลักเกณฑ์เดิม
โฆษกประจําสํานักนายกรัฐมนตรี กล่าวปฏิเสธข่าว หยุดโอนเงินเข้าบัญชีหากผู้สูงอายุไม่ไปรายงานตัว พร้อมยืนยันจ่ายเบี้ยตามหลักเกณฑ์เดิม
วันนี้ (8 ต.ค. 61) พลโท สรรเสริญ แก้วกําเนิด โฆษกประจําสํานักนายกรัฐมนตรี กล่าวปฏิเสธกรณีที่มีการแชร์ข้อความในไลน์ว่า รัฐบาลจะเพิ่มเบี้ยผู้สูงอายุ 100 บาท ให้กับทุกคน และให้ผู้สูงอายุรีบนําสําเนาบัตรประจําตัวประชาชน สําเนาทะเบียนบ้าน และหน้าสมุดบัญชีธนาคาร ไปรายงานตัวที่ อบต. หรือสํานักงานเขต ภายในเดือน ต.ค.นี้ หากไม่ไปรายงานตัวจะไม่ได้รับเงินโอนเข้าบัญชี ว่า
"เรื่องดังกล่าวไม่เป็นความจริง โดยยืนยันว่าผู้สูงอายุที่ลงทะเบียนแล้วยังคงได้รับเบี้ยยังชีพตามปกติ และไม่ต้องไปรายงานตัว ส่วนยอดเงินที่ได้รับนั้นทุกคนสามารถตรวจสอบได้จากการอัพเดทบัญชีธนาคารที่ได้แจ้งไว้ หรือติดต่อที่ เทศบาล อบต. หรือสํานักงานเขต ที่ตนเองลงทะเบียน
โดยผู้ที่มีอายุ 60 - 69 ปี รับเบี้ยผู้สูงอายุ 600 บาท/เดือน อายุ 70 - 79 ปี 700 บาท/เดือน อายุ 80 - 89 ปี 800 บาท/เดือน และอายุ 90 ปีขึ้นไป 1,000 บาท/เดือน"
โฆษกประจําสํานักนายกรัฐมนตรี ย้ําว่า แต่ในส่วนของผู้สูงอายุที่ถือบัตรสวัสดิการแห่งรัฐซึ่งเป็นผู้มีรายได้น้อย จํานวนกว่า 4 ล้านคน รัฐบาลได้จัดสรรเงินเพิ่มให้ 50 - 100 บาท/เดือน/ราย เนื่องจากมีผู้สูงอายุจํานวนหนึ่งบริจาคเงินกลับคืนกองทุนผู้สูงอายุ โดยจะจ่ายเงินทุกวันที่ 15 ของเดือน เริ่มตั้งแต่วันที่ 15 ส.ค.61 ไปจนถึง 15 มิ.ย.62
สําหรับผู้สูงอายุที่มีรายได้ไม่เกิน 30,000 บาทต่อปี จะได้รับเงินเพิ่มเดือนละ 100 บาท และผู้ที่มีรายได้เกินกว่า 30,000 บาท แต่ไม่เกิน 100,000 บาทต่อปี จะได้รับเงินเพิ่มเดือนละ 50 บาท
"นายกฯ ได้รับทราบกรณีดังกล่าวแล้ว โดยขอให้ประชาชนติดตามข้อมูลข่าวสารจากแหล่งที่เชื่อถือได้ หรือสอบถามจากเจ้าหน้าที่โดยตรง เพื่อป้องกันความสับสนที่เกิดขึ้นได้ตลอดเวลา พร้อมทั้งย้ําว่ารัฐบาลจะดูแลผู้สูงอายุให้ดีที่สุด"
————————-
สํานักโฆษก
รัฐบาลไทย-ข่าวทำเนียบรัฐบาล-รมว.กก. ประชาสัมพันธ์งานมหานครผลไม้ 2017 FRUITPITAL FAIR และงานเปิดสวนผลไม้เพื่อการท่องเที่ยวจังหวัดจันทบุรี
วันอังคารที่ 6 มิถุนายน 2560
รมว.กก. ประชาสัมพันธ์งานมหานครผลไม้ 2017 FRUITPITAL FAIR และงานเปิดสวนผลไม้เพื่อการท่องเที่ยวจังหวัดจันทบุรี
รมว.กก. ประชาสัมพันธ์งานมหานครผลไม้ 2017 FRUITPITAL FAIR และงานเปิดสวนผลไม้เพื่อการท่องเที่ยวจังหวัดจันทบุรี
วันนี้ (6 มิถุนายน 2560) เวลา 08.45 น. ณ ห้องโถงกลางชั้น 1 ตึกบัญชาการ 1 ทําเนียบรัฐบาล ก่อนการประชุมคณะรัฐมนตรี นางกอบกาญจน์ วัฒนวรางกูร รัฐมนตรีว่าการกระทรวงการท่องเที่ยวและกีฬาพร้อมคณะมาพบ พลเอก ประยุทธ์ จันทร์โอชา นายกรัฐมนตรี เพื่อประชาสัมพันธ์งานมหานครผลไม้ 2017 FRUITPITAL FAIR และงานเปิดสวนผลไม้เพื่อการท่องเที่ยวจังหวัดจันทบุรี ระหว่างวันที่ 3 - 11 มิถุนายน 2560
รัฐมนตรีว่าการกระทรวงการท่องเที่ยวและกีฬา กล่าวถึงการจัดงานมหานครผลไม้ 2017 FRUITPITAL FAIR และงานเปิดสวนผลไม้เพื่อการท่องเที่ยวจังหวัดจันทบุรี ระหว่างวันที่ 3 - 11 มิถุนายน 2560 ว่าเป็นการจัดงานเพื่อนําเสนอศูนย์กลางผลไม้เมืองร้อนของประเทศ ผลไม้ขึ้นชื่อของภาคตะวันออก โดยเฉพาะทุเรียนที่มีหลากหลายสายพันธุ์ และผลิตภัณฑ์แปรรูปต่าง ๆ ของจังหวัดจันทบุรีมาจัดแสดง ส่งเสริมให้มีการใช้นวัตกรรมทั้งด้านการผลิตและการตลาด ส่งเสริมการท่องเที่ยวและกระตุ้นเศรษฐกิจ ภายในงานได้แบ่งพื้นที่การจัดงานออกเป็น 5 ส่วน ประกอบด้วย โซน A : Fruit Shopping ร้านค้าผลไม้แปรรูปในกลุ่มจังหวัดภาคตะวันออก และ เครือข่าย OTOP ระหว่างภูมิภาค โซน B : Fruit Farming ร้านค้าผลไม้สด (ปลอดภัยและอินทรีย์) และ กิจกรรมของสภาเกษตรกรและสหกรณ์การเกษตร 10 อําเภอ โซน C : Fruit Learning ส่วนจัดแสดงเทคโนโลยี และ นวัตกรรมทางการเกษตร การค้าผลผลิตทางการเกษตร การอบรมสัมมนา การจับคู่ทางธุรกิจ โซน D : Fruit Loving นิทรรศการเฉลิมพระเกียรติ “ปลูกดี กินดี ใต้ร่มพระบารมี” และ โซน E : Fruit Playing การจําหน่ายอุปกรณ์การเกษตร เครื่องมือทางการเกษตร ร้านค้า สินค้า อุปโภค บริโภค
การจัดกิจกรรมต่าง ๆ ในงาน “มหานครผลไม้ 2017 FRUITPITAL FAIR” จะส่งผลให้เกษตรกรมีรายได้เพิ่มขึ้นจากการกระตุ้น และสร้างองค์ความรู้ในการเพิ่มประสิทธิภาพการผลิต และการสร้างกลไกทางการตลาดไม่ให้เกษตรกรถูกเอารัดเอาเปรียบ จึงขอเชิญชวนพี่น้องประชาชนและนักท่องเที่ยวร่วมงานมหานครผลไม้ 2017 FRUITPITAL FAIR ระหว่างวันที่ 3 - 11 มิ.ย.60 ณ ศูนย์ราชการองค์การบริหารส่วนจังหวัดจันทบุรี ถนนสุขุมวิท ตําบลท่าช้าง อําเภอเมืองจันทบุรี
โอกาสนี้ นายกรัฐมนตรี ได้เดินแวะชมและชิมผลไม้ที่นํามาจัดแสดง พร้อมกล่าวชื่นชมและสนับสนุนการจัดงานมหานครผลไม้ 2017 FRUITPITAL FAIR และงานเปิดสวนผลไม้เพื่อการท่องเที่ยวจังหวัดจันทบุรีว่า เป็นการส่งเสริมภาคเกษตรกรและผู้ประกอบการในพื้นที่ในการจัดจําหน่ายสินค้าในท้องถิ่น แต่ทั้งนี้จะต้องมีการพัฒนาและศึกษาการพัฒนาสายพันธุ์ผลไม้ต่าง ๆ ให้มีรสชาติที่ดีขึ้นรวมทั้งต้องช่วยกันพัฒนาส่งเสริมและเพิ่มมูลค่าของสินค้าทางการเกษตรของไทยให้มีมูลค่าสูงขึ้น โดยเฉพาะข้าวไทยที่มีคุณลักษณะดีและมีชื่อเสียง เช่นเดียวกับ ผลไม้ และวัฒนธรรมของไทยซึ่งเป็นที่รู้จักของชาวต่างชาติ
*************************************
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-กสร. ชวนร่วมงาน Informal Labour Fair 2020
วันพฤหัสบดีที่ 13 กุมภาพันธ์ 2563
กสร. ชวนร่วมงาน Informal Labour Fair 2020
กรมสวัสดิการและคุ้มครองแรงงาน ขอเชิญร่วมงาน Informal Labour Fair 2020 ร่วมสร้างโอกาส สร้างอาชีพ ยกระดับคุณภาพชีวิตแรงงานแรงงานนอกระบบ ในวันที่ 21 ก.พ. 2563 ณ กระทรวงแรงงาน   ดินแดง กทม.
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) เปิดเผยว่า กระทรวงแรงงาน โดยกรมสวัสดิการและคุ้มครองแรงงาน เตรียมจัดงาน “Informal Labour Fair 2020” ซึ่งจะจัดขึ้น ในวันศุกร์ที่ 21 กุมภาพันธ์ 2563 ณ กระทรวงแรงงาน ดินแดง กรุงเทพมหานคร เพื่อส่งเสริมให้แรงงาน นอกระบบและแรงงานอิสระได้ตระหนักถึงความสําคัญในการสร้างและพัฒนาเครือข่าย การรวมตัวเพื่อยกระดับคุณภาพชีวิตของตนเองในระดับพื้นที่และแลกเปลี่ยนองค์ความรู้ระหว่างกัน รวมทั้งเพิ่มโอกาสในการเข้าถึงบริการจากภาครัฐเพื่อให้ได้รับสิทธิการคุ้มครองตามกฎหมาย และสิทธิประโยชน์อื่น ซึ่งภายในงานจะได้พบกับการแสดงผลงานและจําหน่ายผลิตภัณฑ์ของแรงงานนอกระบบกว่า 40 ร้านค้า นิทรรศการของหน่วยงานภาครัฐและภาคเอกชน อาทิ คลินิกให้ความรู้และคําปรึกษาปัญหาแรงงาน สาธิตการประกอบอาชีพอิสระ ส่งเสริมประกันสังคมมาตรา 40 เป็นต้น นอกจากนี้ยังมีการบรรยายและเสวนาวิชาการเกี่ยวกับแรงงานนอกระบบอีกด้วย
อธิบดีกสร. กล่าวต่อไปว่า กสร.ขอเชิญชวนแรงงานนอกระบบ แรงงานอิสระ ประชาชน นักเรียน นักศึกษา และผู้ที่สนใจเข้าร่วมงานตามวันเวลาข้างต้น ทั้งนี้ สามารถสอบถามรายละเอียดเพิ่มเติมได้ที่ โทรศัพท์ กองคุ้มครองแรงงานนอกระบบ กรมสวัสดิการและคุ้มครองแรงงาน 0 2245 7170